ຂປລ. ລັດຖະບານແຫ່ງ ສປປ ລາວ ໄດ້ວາງບັນດາທິດທາງ ແລະ ໜ້າທີ່ ທີ່ສຳຄັນໃນຕໍ່ໜ້າເພື່ອສືບຕໍ່ຜັນຂະຫຍາຍ ຈັດຕັ້ງປະຕິບັດສົນທິສັນຍາສະຫະປະຊາຊາດ ວ່າດ້ວຍການສະກັດກັ້ນ ແລະ ຕ້ານການສໍ້ລາດບັງຫລວງ, ບັນດາມະຕິ, ກົດໝາຍ, ດຳລັດ, ລະບຽບການ, ແຜນຍຸດທະສາດຕ້ານການສໍ້ລາດບັງຫລວງ ທີ່ພັກ ແລະ ລັດວາງອອກ.
ອີງຕາມການລາຍງານຂອງທ່ານ ທອງໃສ ຊານໄຊຍະ ຮອງລັດຖະມົນຕີ ກະຊວງໄປສະນີ, ໂທ ລະຄົມມະນາຄົມ ແລະ ການສື່ສານ ໃນວັນທີ 9 ມັງກອນ 2018 ໃນໂອກາດປາຖະກະຖາ ວັນຕ້ານການສໍ້ລາດບັງຫລວງ ສາກົນ ຄົບຮອບ 14 ປີ ລະບຸວ່າ: ລັດຖະບານ ຈະສືບຕໍ່ບຸກທະລຸທາງດ້ານຈິນຕະນາການ, ຄວາມຮັບຮູ້ ແລະ ຄວາມເຂົ້າໃຈ ຕໍ່ຜົນຮ້າຍ ແລະ ໄພອັນຕະລາຍຂອງການສໍ້ລາດບັງຫລວງ, ພ້ອມທັງເອົາໃຈໃສ່ສຶກສາອົບຮົມພະນັກງານ, ທະຫານ, ຕຳຫລວດ ແລະ ຜູ້ທີ່ໄດ້ຮັບ ມອບໝາຍໜ້າທີ່ຈາກການຈັດຕັ້ງໄດ້ຮັບຮູ້, ເຂົ້າໃຈ ຕໍ່ຜົນຮ້າຍ ແລະ ໄພອັນຕະລາຍຂອງການສໍ້ລາດບັງຫລວງ.
ສືບຕໍ່ຄົ້ນຄວ້າປັບປຸງ, ສ້າງນິຕິກຳ, ກົນໄກ, ລະບອບ, ລະບຽບ ກ່ຽວກັບການສະກັດກັ້ນ ແລະ ຕ້ານການສໍ້ລາດບັງຫລວງ ໃຫ້ຮັດກຸມ ແລະ ຄົບຖ້ວນ; ເພີ່ມປະສິດທິພາບ ຂອງການຄຸ້ມຄອງລັດດ້ວຍກົດໝາຍ, ອົງການລັດແຕ່ລະຂັ້ນ ຕ້ອງ ເພີ່ມທະວີຄວາມເຂັ້ມງວດ ແລະ ເອົາໃຈໃສ່ປະຕິບັດພາລະບົດບາດ, ສິດໜ້າທີ່ຂອງຕົນໃຫ້ສູງຂຶ້ນ ແລະ ເປັນເຈົ້າການ ຕິດຕາມການຈັດຕັ້ງປະຕິບັດກົດໝາຍ, ລະບຽບການ ຂອງລັດໃຫ້ເປັນປົກກະຕິ; ເພີ່ມທະວີຄວາມຮັບຜິດຊອບ ໃນການຕິດຕາມ, ກວດກາ ຂອງອົງການລັດແຕ່ລະຂັ້ນ ຕໍ່ຂົງເຂດທີ່ມີຄວາມສ່ຽງ ໃນການສໍ້ລາດບັງຫລວງ ເປັນຕົ້ນ ການຄຸ້ມຄອງລາຍຮັບ-ລາຍຈ່າຍງົບປະມານ, ການລົງທຶນກໍ່ສ້າງພື້ນຖານໂຄງລ່າງ, ການຄຸ້ມຄອງນຳໃຊ້ທີ່ດິນ, ການຄຸ້ມຄອງ ແລະ ນຳໃຊ້ຊັບພະຍາ ກອນທຳມະຊາດ, ການດຳເນີນຄະດີການບໍລິການຂອງລັດ ແລະ ອື່ນໆ.
ນອກຈາກນັ້ນ, ເພີ່ມທະວີຄວາມຮັບຜິດຊອບ ຂອງຄະນະພັກ ແລະ ອົງການປົກຄອງແຕ່ລະຂັ້ນໃນການຕິດຕາມ, ກວດກາ ແລະ ແກ້ໄຂ ບັນດາກໍລະນີ ທີ່ມີພຶດຕິກຳການສໍ້ລາດບັງຫລວງ ໃນສິດຄຸ້ມຄອງຂອງຕົນໃຫ້ເດັດຂາດ, ເຂັ້ນງວດ, ທັນການ ແລະ ສັກສິດຕາມລະບຽບກົດໝາຍ, ລວມທັງເພີ່ມທະວີການຮ່ວມມື ກັບບັນດາປະເທດເພື່ອນມິດ ແລະ ອົງການຈັດຕັ້ງສາກົນ ໃຫ້ແຂງແຮງກວ່າເກົ່າເພື່ອຍາດແຍ່ງເອົາບົດຮຽນ, ປະສົບການໃນການສະກັດກັ້ນ ແລະ ຕ້ານການສໍ້ລາດ ບັງຫລວງ, ທັງເປັນເປັນເຈົ້າການເຂົ້າຮ່ວມການເຄື່ອນໄຫວ ຂອງການຈັດຕັ້ງ ຕ້ານການສໍ້ລາດບັງຫລວງ ໃນຂົງເຂດພາກພື້ນ ແລະ ສາກົນ ແລະ ເຂົ້າຮ່ວມປະຕິບັດສົນທິສັນຍາສະຫະປະຊາຊາດ ວ່າດ້ວຍການຕ້ານການ ສໍ້ລາດບັງຫລວງ ຢ່າງເປັນ ເຈົ້າການ.
ຂ່າວ+ພາບ: ສິງຄຳ
ເນື້ອໃນ: ຂປລ